
**AD/1 VERIFIKACIJA ZAPISNIKA 9. SJEDNICE OPĆINSKOG VIJEĆA**



**\_\_\_\_\_\_\_\_\_\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_

**Z A P I S N I K**

**9. sjednice Općinskog vijeća Općine Luka,**

**održane dana 13. lipnja 2018. godine u prostorijama društvenog doma u Luki,**

**Trg svetog Roka 4**

**Prisutni članovi Općinskog vijeća:**

1. Željko Kostanjčar, 4. Marija Berislavić, 7. Krešimir Tuđman,

2. Ivana Horvat, 5. Nikolina Halambek, 8. Ivica Herendić.

3. Dubravko Mudrinić, 6. Mladen Božić,

**Odsutni članovi Općinskog vijeća:**

1. Franjo Požarić,
2. Vladimir Husnjak
3. Tomislav Ferenčak.

**Ostali prisutni:**

1. općinski načelnik – Darko Kralj,dr.vet.med.,

2. zamjenica načelnika – Valentina Postružin,

3. Ružica Posavec – referentica za računovodstvo i financije

4. Matea Vrhovec – polaznica programa stručnog osposobljavanja bez zasnivanja radnog odnosa.

**Zapisničarka:** Marija Kanceljak

Sjednica počinje u 19,30 sati.

Predsjednik Općinskog vijeća Željko Kostanjčar pozdravlja prisutne i otvara devetu sjednicu Općinskog vijeća, utvrđuje da sjednici prisustvuje 8 (osam) od ukupno 11 (jedanaest) članova Općinskog vijeća te da postoji kvorum.

Nadalje, predlaže sljedeći dnevni red i isti daje na glasanje:

1. *Aktualni sat,*
2. *Verifikacija zapisnika 8. sjednice Općinskog vijeća,*
3. *Donošenje Statuta Općine Luka,*
4. *Donošenje Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama,*
5. *Godišnji obračun Proračuna za 2017. godinu,*

*a) Izvješće o realizaciji Programa gradnje objekata i uređaja komunalne infrastrukture za razdoblje 01. 01. 2017. do 31. 12. 2017. godine,*

*b) Izvješće o realizaciji Programa održavanja komunalne infrastrukture za 2017. godinu,*

1. *Donošenje Odluke o raspodjeli rezultata i način korištenja viška prihoda u 2018. godini,*
2. *Polugodišnje izvješće o radu načelnika za razdoblje srpanj-prosinac 2017. godine,*
3. *Donošenje Odluke o sufinanciranju usluga smještaja i troškova prehrane djece s područja Općine Luka u predškolskim ustanovama,*
4. *Donošenje Odluke o sufinanciranju smještaja Marte Katić u dječjem vrtiću „Kućica“,*
5. *Razno.*

Rezultati glasovanja: 8 (osam) glasova ZA.

***Zaključak:*** *Dnevni red je jednoglasno prihvaćen.*

***AD/0 Aktualni sat***

Predsjednik Općinskog vijeća Željko Kostanjčar daje riječ načelniku kako bi vijećnike upoznao s aktualnostima i zbivanjima od posljednje održane sjednice. Načelnik Darko Kralj pozdravlja sve prisutne, za početak obavještava vijećnike o daljnjem trajanju redovne revizije poslovanja Općine Luka, ističe da je bilo puno upita, traženja velike količine dokumentacije, da je to velik posao te da je trenutno u postupku sastavljanje mišljenja, koje može biti bezuvjetno-ukoliko nema nepravilnosti u radu ili uvjetno ukoliko postoje nepravilnosti u radu.

Vijećnica Marija Berislavić pita za primjenu GDPR Uredbe na lokalnoj razini, a koja je stupila na snagu 25. svibnja. Ružica Posavec odgovara da je bila na jednom besplatnom seminaru u organizaciji Udruge općina, na kojem su predavači iz privatne tvrtke objasnili samu Uredbu, međutim, na konkretna pitanja o primjeni nisu znali odgovore, s tim da su napomenuli da će do nove godine biti prijelazno razdoblje za prilagodbu.

Načelnik kaže, da je, prije dva tjedna odlučio angažirati odvjetnika za rješavanje vlasništva pojedinih zemljišta, kod kojih su neriješeni imovinsko-pravni odnosi sporni za prijavu određenih projekata. Vijećnik Krešimir Tuđman pita o kojem se točno projektu radi. Načelnik odgovora, da su to prvenstveno projekt proširenja groblja u Žejincima gdje je potrebno riješiti imovinsko-pravne odnose, a onda bi se otkupljivali samo dijelovi određenih čestica, kao i za projekt parkirališta u Krajskoj Vesi. Načelnik još ističe problem katastarske čestice na kojoj se nalaze zgrada općine kao i zgrada pošte za što je općina pošti dala pravo građenja, a da bi općina prijavila projekt energetske obnove zgrade općine, ista bi trebala biti sama na jednoj čestici, zatim kaže da će biti potrebno otkupiti i zemljište u Gospodarskoj zoni za izgradnju pristupne ceste.

Načelnik obavještava vijećnike o pripremama za prijavu na javne pozive Zagrebačke županije, ističe da je općina htjela prijaviti projekt dogradnje vatrogasnog doma na Javni poziv Upravnog odjela za poljoprivredu, ruralni razvitak i šumarstvo, međutim, da je ovih dana raspisana i mjera 7.4.1. na koju se nisu uspjeli prijaviti prošle godine, prilikom čega su krivnju htjeli prebaciti na općinu. Načelnik dodaje da bi od Zagrebačke županije vjerojatno bilo odobreno manje sredstava, međutim, da je za prijavu na mjeru 7.4.1. problem u troškovniku radova, jer je potrebno znati koji su točno radovi izvedeni i koliko su plaćeni, jer je uvjet za mjeru 7.4.1. da nije napravljeno i plaćeno više od 10% radova, tako da smo tražili od DVD-a Luka dostavu točnog izvješća. Načelnik napominje da je za petak dogovorio sastanak s gospodinom Herčekom i njegovim suradnicima iz Regionalne razvojne agencije Zagrebačke županije, koji će pregledati dokumentaciju, pa će se nakon toga odlučiti o prijavama.

Načelnik obavještava vijećnike o održanom Sajmu mogućnosti, u koji su bile uključene i udruge, čak i s područja Općine Luka, da je, on osobno, manje sudjelovao zbog spriječenosti drugim obavezama u isto vrijeme, međutim da je velik dio posla odradila zamjenica Valentina Postružin, da je gospođa iz policijske postaje Zaprešić prvi put vodila ovaj sajam i da je u Luki održan prvi put, međutim, da je sve prošlo u redu.

Kao jednu od najznačajnijih stvari načelnik ističe dobivanje prava građenja za projekt građenja pristupne ceste i pozitivno mišljenje za izgradnju mosta u Gospodarsoj zoni, koji je, prema novom projektu dugačak 55 metara, načelnik još kaže da je razgovarao s projektantom koji kaže da još trebaju stići dvije ili tri suglasnosti javnopravnih tijela, jer su prve suglasnosti istekle, pa su potrebne nove kako bi se, nadležnom tijelu, mogao predati zahtjev za izdavanje građevinske dozvole.

Vezano za projekt izgradnje nogostupa, načelnik kaže da je u razgovoru sa strukom, došao do informacija da je najbolje da se ne započne ništa raditi bez geodetske snimke. Vijećnik Mladen Božić predlaže da se nogostup napravi ili barem projektira do križanja s Vadinskom i Mihanovićevom ulicom. Vijećnik Mladen Božić pita kud bi nogostup išao. Načelnik odgovara da bi išao desnom stranom ceste. Vijećnik Krešimir Tuđman pita kako će se premostiti most. Načelnik odgovara da će se vjerojatno maknuti beton.

Načelnik kaže da je Osnovna škola Luka obilježila Dan škole i to priredbom, koja je zabilježila vrlo veliku posjećenost i da je to bila jedna od najboljih priredbi do sad, na kojoj su djeca prezentirala puno svojih izvanškolskih aktivnosti kojima se bave, jedino što nije bio pozvan nitko od osnivača i da očekuje pristanak Zagrebačke županije za projekt sanacije školske zgrade.

Načelnik još kaže da je bio obavezan postaviti e-punionicu, za što je bilo potrebno pronaći adekvatno mjesto, jer je gospodin Vlatko Halambek, koji bi to najvjerojatnije postavljao, rekao da su žice i instalacije ispred općine slabe, ali onda smo se odlučili za mjesto ispred crkve iza autobusnog stajališta na parkiralištu, a struja bi se povukla od fontane.

***AD/1 Verifikacija zapisnika 8. sjednice Općinskog vijeća***

Na zapisnik nema primjedaba, pa predsjednik Općinskog vijeća isti daje na glasanje.

Rezultati glasovanja: 8 (osam) glasova ZA.

***Odluka:*** *Konstatira se, da je jednoglasno verificiran zapisnik 8. sjednice Općinskog vijeća.*

***AD/2 Donošenje Statuta Općine Luka***

Marija Kanceljak objašnjava da su, prilikom posljednjih izmjena i dopuna Statuta, zbog usklađenja sa Zakonom o izmjenama i dopunama Zakona o lokalnoj i regionalnoj (područnoj) samoupravi, bile određene primjedbe na Statut Općine Luka od strane Ureda državne uprave u Zagrebačkoj županiji, koji vrši nadzor zakonitosti općih akata općine, u smislu nepostojanja odredbi o mjesnoj samoupravi, nepostojanja odredbi o pročelniku i sl. S obzirom na već nekoliko izmjena i dopuna predloženo je donošenje novog Statuta.

Na prijedlog nema primjedaba i pa predsjednik Općinskog vijeća isti se daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da se jednoglasno usvaja Statut Općine Luka.*

***AD/3 Donošenje Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama***

Načelnik kaže da je novim odredbama Zakona puno obaveza svaljeno na jedinice lokalne samouprave i komunalne radare ili ovlaštene osobe i da su to poslovi koje su to do sad obavljale veterinarske službe. Načelnik kaže da u članku 31. stavku 18. treba dodati riječi „ili osobi ovlaštenoj od strane općine“.

Načelnik kaže, da je jedna od mogućnosti koju jedinice lokalne samouprave mogu propisati, mjera obvezne sterilizacije, međutim, da nisu predložene takve restriktivne mjere, ali da svakako zato moramo obići cijelo područje i pregledati jesu li svi psi na području općine mikročipirani, tako da je dogovorio s Veterinarskom stanicom Zaprešić d.o.o. da će obići teren, jer imaju najviše podataka s područja Općine Luka.

Primjedbi i prijedloga na predloženu Odluku na nema, pa predsjednik Općinskog vijeća istu daje na glasanje.

Rezultati glasovanja: 8 (osam) glasova ZA.

***Odluka:*** *Konstatira se, da je, sukladno rezultatima glasovanja, jednoglasno usvojena Odluka o načinu držanja kućnih ljubimaca i načinu postupanja s napuštenim i izgubljenim životinjama te divljim životinjama.*

***AD/4 Godišnji obračun Proračuna za 2017. godinu***

*a) Izvješće o realizaciji Programa gradnje objekata i uređaja komunalne infrastrukture za razdoblje 01. 01. 2017. do 31. 12. 2017. godine*

*b) Izvješće o realizaciji Programa održavanja komunalne infrastrukture za 2017. godinu*

Ružica Posavec kaže da su u izvješću vidljive sve pojedine stavke po programima, po izvorima i po pozicijama te po prihodima i rashodima, a uz sve su priložene i bilješke. Nadalje, Ružica Posavec kaže da su prihodi u 2017. godine iznosili 3.766.089,00 kuna, a rashodi 4.640.877,68 kuna, da je uz obračun Proračuna priložena i realizacija programa.

Načelnik dodaje da se sredstva komunalnog doprinosa prenose za projekte izgradnje pristupne ceste i mosta u Gospodarskoj zoni, jer je općina odredila za cilj razvoj gospodarske infrastrukture.

Načelnik objašnjava da će se, namjenska sredstva odobrena od Zagrebačke županije za asfaltiranje Mihanovićeve ulice s odvojcima i parkiralištima, utrošiti i projekt realizirati krajem lipnja ili početkom srpnja, ovisno o slobodnom terminu tvrtke s kojom je asfaltiranje dogovoreno još krajem 2017. godine, no zbog stručnog mišljenja, nije se asfaltiralo jer je preporuka bila počekati godinu dana zbog sanacije javnih površina oko mrtvačnice u Žejincima.

Rezultati glasovanja: 8 (osam) glasova ZA.

***Odluka:*** *Sukladno rezultatima glasovanja, jednoglasno se prihvaća Godišnji obračun Proračuna Općine Luka za 2017. godinu, te Izvješće o realizaciji Programa gradnje objekata i uređaja komunalne infrastrukture za razdoblje 01. 01. 2017. do 31. 12. 2017. godine i Programa održavanja komunalne infrastrukture za 2017. godinu.*

***AD/5 Donošenje Odluke o raspodjeli rezultata i način korištenja viška prihoda u 2018. godini***

Primjedbi i prijedloga na prijedlog odluke nema, pa predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Odluka:*** *Sukladno rezultatima glasovanja, konstatira se da se jednoglasno donosi Odluka o raspodjeli rezultata i način korištenja viška prihoda u 2018. godini.*

***AD/6 Polugodišnje izvješće o radu načelnika za razdoblje srpanj-prosinac 2017. godine***

Vijećnica Marija Berislavić pohvaljuje rad načelnika, kaže da se vidi da sve ide svojim tijekom, a da je realno da se neki projekti ne mogu napraviti u kratkom razdoblju, zatim pohvaljuje socijalnu osjetljivost, financiranje vrtića, udžbenika, prehrane, škole u prirodi i još nekih pomoći za djecu osnovnoškolske dobi, dodjelu stipendija te načelnikov veliki angažman po pitanju vatrogastva te napominje jedino da bi projekt Newlight – rekonstrukciju i dogradnju javne rasvjete trebalo ubrzati. Načelnik zahvaljuje na pohvalama i prijedlozima, kaže da nemamo velikih projekata, ali da je jedan od većih rekonstrukcija i dogradnja zgrade osnovne škole, za koji treba vremena da se izbori financiranje i da se pokrene.

Rezultati glasovanja: 8 (osam) glasova ZA.

***Zaključak:*** *Sukladno rezultatima glasovanja, konstatira se da se jednoglasno prihvaća Izvješće o radu načelnika za razdoblje srpanj-prosinac 2017. godine.*

***AD/7 Donošenje Odluke o sufinanciranju usluga smještaja i troškova prehrane djece s područja Općine Luka u predškolskim ustanovama***

Načelnik objašnjava da je dječji vrtić „Smokvica“, na javni poziv za dostavu projektnih prijedloga, s Općinom Luka kao partnerom, prijavio projekt „Prilagođavanje potrebama roditelja djece rane i predškolske dobi Općine Luka uvođenjem poslijepodnevnog odgoja i obrazovanja“ kojim bi se omogućio poslijepodnevni rad dječjeg vrtića, a jedan od uvjeta natječaja je da je u odluci općine prikazano sufinanciranje troškova smještaja i troškova prehrane za redovite programe, stoga je iznos financiranja po programima ostao isti, ali je raspodijeljen na troškove smještaja i troškove prehrane.

Primjedbi i prijedloga na prijedlog Odluke nema, pa se isti daje na glasovanje.

Rezultati glasovanja: 8 (osam) glasova ZA.

***Odluka:*** *Sukladno rezultatima glasovanja, konstatira se da se jednoglasno donosi Odluka o sufinanciranju usluga smještaja i troškova prehrane djece s područja Općine Luka u predškolskim ustanovama.*

***AD/8 Donošenje Odluke o sufinanciranju smještaja Marte Katić u dječjem vrtiću „Kućica“***

Načelnik objašnjava da su se gospođa i gospodin Katić obratili za pomoć općini iz razloga što su svoje dijete željeli upisati u dječji vrtić u Luki, međutim, njihov zahtjev je odbijen iz razloga što dijete nije cijepljeno iz određenih njihovih osobnih uvjerenja, jer se vrtićima preporuča da ne upisuju djecu koja nisu cijepljenja, pa su podnijeli zahtjev Općinskom vijeću sa zamolbom da se sufinancira smještaj njihovog djeteta u dječjem vrtiću „Kućica“ u Zagrebu, koji je spreman primiti dijete, a sufinanciranje je predloženo u iznosu jednakom sufinanciranju boravka djece u dječjem vrtiću u Luki.

Rezultati glasovanja: 8 (osam) glasova ZA.

***Odluka:*** *Sukladno rezultatima glasovanja, konstatira se da se jednoglasno donosi Odluka o sufinanciranju smještaja Marte Katić u dječjem vrtiću „Kućica“.*

***AD/8 Razno***

Načelnik kaže da je Dobrovoljno vatrogasno društvo imalo dva pokušaja održavanja izvanredne skupštine, zatim da će se skupština održati u petak u 20,00 sati i da je dogovoreno da će predsjednik biti Robert Skender, zamjenik predsjednika Tomislav Ferenčak, tajnica Marija Berislavić, blagajnica Nikolina Halambek, zapovjednik Danko Masnjak i zamjenica zapovjednika Ivana Halambek, zatim da su uspjeli skupiti dvadeset liječničkih, navalno vozilo i okupiti ekipu ljudi koja će se time baviti. Načelnik kaže da je općina dobila ponudu za izradu prijedloga organizacijske strukture za područje Grada Zaprešića i okolnih općina, što košta oko 16.000,00 kuna, ali bi svi dobili realan podatak o tome koliko vatrogasaca i opreme treba za cijelo područje, načelnik još napominje da Javna vatrogasna postrojba Zaprešić od općine zahtijeva izvršenje obveze izrade kartice vodiča za svaku kuću i lokaciju, što im je potrebno prilikom intervencija da bi što brže mogli stići na mjesto intervencije.

Vijećnik Ivica Herendić upoznaje vijećnike sa dopisom gospodina Zvonka Tkalec iz Luke, koji je napisao dopis Općinskom vijeću sa nekoliko prijedloga i vijećnicima dijeli kopije dopisa.

Predsjednik Općinskog vijeća čita dopis u kojim gospodin Zvonko Tkalec traži pristup javnim ustanovama na području Općine Luka, izgradnju nogostupa uz Zagorsku cestu prema Žejincima, rješavanje problema istog naziva ulice Zagorska cesta u Luki i Žejincima s istim kućnim brojevima, rješavanje problema usporavanja brzine vožnje osobnih automobila i kamiona Zagorskom cestom u Luki i Žejincima. Načelnik kaže da problem uspornika rješavaju Županijske ceste Zagrebačke županije i da će im uputiti zahtjev. Vijećnik Mladen Božić predlaže da se uspornici uvrste u projekt nogostupa. Vezano na omogućavanje ulaska invalidima u zgradu općine, načelnik kaže da su trenutno u rješavanju imovinsko-pravni odnosi i upis zgrade, pa kad se riješe ti problemi, ulaz bi se rješavao u sklopu projekta energetske obnove zgrade.

Vijećnik Dubravko Mudrinić upozorava na problem neuređenosti groblja, naglašava da ne kritizira nikoga i kaže da je Općinsko vijeće donijelo odluku da će se kažnjavati posjednici grobova ukoliko ne budu uređeni, što se posebno odnosi na stari dio groblja te predlaže da se pošalju obavijesti ljudima da očiste. Načelnik odgovara da ne štiti nikoga, ali da je komunalni djelatnik sam i održava dva groblja, centar općine i ostale javne površine, da mu se dogodi da ima i sprovode u međuvremenu, pa ponekad ne stigne sve obaviti na vrijeme, također kaže da je jedna od tema davanje groblja na upravljanje komunalnom poduzeću Zaprešić d.o.o. jer Općina Luka ima jednog komunalnog djelatnika koji ima pomoć za kopanje grobnih jama.

Vijećnik Mladen Božić pita za zebru između autobusne stanice i crkve, je li poduzeto nešto u vezi pošte te za uređenje bankina. Načelnik odgovara da je uređenje bankina naručeno i da će biti riješeno ovih dana ukoliko već nije, a što se tiče pošte, da je pošti upućen dopis.

Vijećnik Mladen Božić kaže da nije važno gdje se nalazi prijemni ured i gdje se pošta razvrstava, već da je važno da postoji poštanski broj i mjesto i predlaže da se organizira peticija.

Predsjednik Općinskog vijeća zatvara sjednicu.

Sjednica završava u 21,35 sati.

KLASA:021-01/17-9

URBROJ:238/39-01-18

Luka, 13. 06. 2018.

Zapisničarka OPĆINSKO VIJEĆE

Predsjednik

Marija Kanceljak

Željko Kostanjčar